**ЎЗБЕКИСТОН РЕСПУБЛИКАСИ**

**ОЛИЙ ВА ЎРТА МАХСУС ТАЪЛИМ ВАЗИРЛИГИ**

**ФАРҒОНА ДАВЛАТ УНИВЕРСИТЕТИ**

**АХБОРОТ СОАТИ**

**МАТЕРИАЛЛАРИ**

**№ 2**

***ҲАФТАНИНГ МУҲИМ ВОҚЕАЛАРИ***

**(26 сентябрдан 3 октябргача)**

**Фарғона – 2017**

**ЎЗБЕКИСТОНДАГИИЖТИМОИЙ-ИҚТИСОДИЙ ВА СИЁСИЙ**

**СОҲАЛАРДАГИ ЯНГИЛИКЛАР:**

**ЎЗБЕКИСТОН ПРЕЗИДЕНТИ РОССИЯ ҚИШЛОҚ ХЎЖАЛИГИ**

**ВАЗИРИНИ ҚАБУЛ ҚИЛДИ**

**Ўзбекистон Республикаси Президенти Шавкат Мирзиёев 25 сентябрь куни Россия Федерацияси Президенти Владимир Путиннинг топшириғига биноан мамлакатимизга амалий ташриф билан келган Россия Федерацияси қишлоқ хўжалиги вазири Александр Ткачевни қабул қилди.**

Давлатимиз раҳбари меҳмонни қутлар экан, юқори ва олий даражадаги мунтазам учрашувлар мамлакатларимиз ўртасидаги стратегик шериклик ва иттифоқчилик муносабатларининг изчил ривожланиши ва янада мустаҳкамланишига, турли соҳалар, жумладан, қишлоқ хўжалигида ўзаро манфаатли амалий ҳамкорликни кенгайтиришга хизмат қилганини чуқур мамнуният билан қайд этди.

Мамлакатларимиз ўртасида мавжуд бўлган «яшил йўлак» доирасида Россия бозорига етказиб берилаётган ҳўл ва қайта ишланган мева-сабзавот маҳсулотларининг тури ва ҳажми кенгайиб бормоқда. Россия ташкилот ва компаниялари ҳар йили Ўзбекистонда ўтказилаётган Халқаро мева-сабзавот ярмаркасида фаол иштирок этиб келмоқда. Шу ойнинг бошида бўлиб ўтган навбатдаги ярмарка якунида умумий қиймати 500 миллион доллардан ортиқ бўлган экспорт шартномалари имзоланди.

Агросаноат мажмуида қўшма дастур ва лойиҳалар амалга оширилмоқда. Интенсив боғдорчилик, иссиқхоналар хўжалиги, чорвачиликни ривожлантириш, селекция ва уруғчилик соҳалари шулар жумласидандир. Мамлакатларимиз илмий-тадқиқот институтлари ва олий таълим муассасалари ўртасида самарали ҳамкорлик йўлга қўйилган.

Учрашувда озиқ-овқат хавфсизлигини таъминлаш, қишлоқ хўжалиги маҳсулотларини тўғридан-тўғри етказиб бериш ҳажмини ошириш учун қулай шароитлар яратиш ва замонавий савдо-логистика инфратузилмасини шакллантириш -масалаларига алоҳида эътибор қаратилди.

Аграр соҳада кооперацияни кучайтириш ва қўшма ишлаб чиқаришларни ташкил этиш, жумладан, қишлоқ хўжалиги маҳсулотларини чуқур қайта ишлаш, уруғлик ва ветеринария препаратлари тайёрлаш муҳимлиги қайд этилди. Малакали мутахассислар тайёрлаш соҳасида ҳамкорликни кенгайтиришга келишиб олинди.

Россия қишлоқ хўжалиги вазири давлатимиз раҳбари Шавкат Мирзиёевга самимий қабул учун миннатдорлик билдириб, Россия Федерацияси Президенти Владимир Путин ва Ҳукумат раиси Дмитрий Медведевнинг саломи ва эзгу тилакларини етказди.

Александр Ткачев Россия мамлакатларимиз ўртасида қишлоқ хўжалиги соҳасидаги кенг кўламли ва ўзаро манфаатли амалий ҳамкорликни ривожлантиришдан манфаатдор эканини таъкидлади.

**ЎзА.**

**ДЕПУТАТЛАР ХАЛҚИМИЗ МАНФААТЛАРИГА ХИЗМАТ ҚИЛАДИГАН МУҲИМ ҚОНУН ЛОЙИҲАЛАРИНИ МУҲОКАМА ЭТДИЛАР**

**Олий Мажлис Қонунчилик палатасининг навбатдаги мажлиси бўлиб ўтди. Унда депутатлар 2017 – 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида кўзда тутилган ислоҳотларни ҳуқуқий жиҳатдан таъминлашга қаратилган қонун лойиҳаларини кўриб чиқдилар.**

Депутатлар дастлаб “Ўзбекистон Республикаси билан Қирғизистон Республикаси ўртасида ўзбек-қирғиз Давлат чегараси тўғрисида Шартномани (Бишкек, 2017 йил 5 сентябрь) ратификация қилиш ҳақида”ги қонун лойиҳасини муҳокама қилдилар.

Таъкидланганидек, ён-атрофда хавфсизлик, барқарорлик ва аҳил қўшничилик муҳитини шакллантириш, давлат чегарасини делимитация ҳамда демаркация қилиш масалаларини ҳал этиш Ўзбекистон ташқи сиёсатининг устувор йўналиши ҳисобланади.

Шу маънода, мамлакатимиз Президенти Шавкат Мирзиёевнинг жорий йил 5 сентябрь куни Қирғизистон Республикасига амалга оширган давлат ташрифи чоғида Ўзбекистон Республикаси ва Қирғизистон Республикаси ўртасида ўзбек-қирғиз Давлат чегараси тўғрисида Шартноманинг имзоланиши икки қардош халқлар ўртасидаги муносабатларни янада мустаҳкамлаш имконини яратди.

Мажлисда “Ўзбекистон Республикаси билан Қирғизистон Республикаси ўртасида ўзбек-қирғиз Давлат чегараси тўғрисида Шартномани (Бишкек, 2017 йил 5 сентябрь) ратификация қилиш ҳақида”ги қонун лойиҳаси катта тарихий аҳамиятга эга эканлиги, орзулари, ниятлари муштарак қардош ўзбек ҳамда қирғиз халқларини бир-бирига яқинлаштиришдек эзгу мақсадга хизмат қилиши таъкидланиб, депутатлар томонидан тўла қўллаб-қувватланди.

Шундан кейин бир гуруҳ депутатлар томонидан қонунчилик ташаббуси ҳуқуқи асосида қуйи палатага биринчи ўқишда киритилган “Атмосфера ҳавосини муҳофаза қилиш тўғрисида”ги Ўзбекистон Республикасининг Қонунига ўзгартиш ва қўшимчалар киритиш тўғрисида”ги қонун лойиҳаси муҳокамага қўйилди. Қизғин баҳс-мунозараларга сабаб бўлган қонун лойиҳасида норматив-ҳуқуқий, иқтисодий механизм ҳамда воситаларни такомиллаштириш, қонунбузилишлари натижасида қўлланиладиган иқтисодий чоралар тизимини ривожлантириш, атмосфера ҳавосини муҳофаза этиш соҳасида жисмоний ва юридик шахсларнинг манфаатлари ҳамда экологик ҳуқуқлари ҳимоясини таъминловчи ҳуқуқий механизмларни яратиш назарда тутилади.

Депутатлар таъкидлаганидек, ушбу қонуннинг қабул қилиниши атмосфера ҳавосини муҳофаза этиш соҳасида давлат сиёсати ва бошқарувининг асосий йўналишларини белгилашга, атмосфера ҳавосини муҳофаза қилиш масалалари бўйича қарорлар қабул қилишда фуқароларнинг ўзини ўзи бошқариш органлари, нодавлат нотижорат ташкилотлари ҳамда фуқароларнинг фаол иштирокини таъминлашга, озон қатламини бузувчи моддалар ва уларни таркибида тутувчи маҳсулотларни Ўзбекистон Республикаси ҳудудидан олиб чиқиш ҳамда олиб киришни ҳуқуқий тартибга солишга, шу билан бирга, атмосфера ҳавоси трансчегаравий ифлосланишининг камайишига хизмат қилади.

Шундан сўнг депутатлар Ўзбекистон Республикасининг Жиноят-процессуал кодексига ҳамда Маъмурий жавобгарлик тўғрисидаги кодексга ўзгартишлар киритишни назарда тутувчи қонун лойиҳасини иккинчи ўқишда кўриб чиқдилар. Бугунги кунгача Ўзбекистон Республикаси Жиноят-процессуал кодексининг 211-моддасига мувофиқ, жиноят қуроли, кимга тегишлилигидан қатъи назар, мусодара қилиниши керак бўлган ва тегишли муассасаларга топширилган ёки йўқ қилиб юборилган.

Мазкур қонун лойиҳаси билан эса мулк жиноят қуроли сифатида фойдаланилганда, мулкдорнинг айби бўлмаган ҳолатлар бўйича уни мусодара этиш мумкин эмаслиги ўрнатилмоқда. Депутатларнинг фикрича, қонуннинг қабул қилиниши мамлакатимизда хусусий мулк ҳамда мулкдорларнинг ҳуқуқларини муҳофаза этиш кафолатларининг янада мустаҳкамланишига олиб келади.

Мажлисда парламент аъзолари Қонунчилик палатаси ваколатига тааллуқли бошқа масалаларни ҳам кўриб чиқдилар.

**Ўзбекистон Республикаси** **Олий Мажлиси**

**Қонунчилик палатаси** **Ахборот хизмати.**

**«ЎЗБЕКИСТОНДАГИ ПЕДАГОГИК ФАОЛИЯТИМ**

**МЕНГА ЗАВҚ БАҒИШЛАЙДИ»**

**Пойтахтимиздаги Инҳа университети республикамиздаги нуфузли олий ўқув юртларидан бири саналади. Бу ерда ўзбекистонлик педагог-мутахассислар билан бирга, дунёнинг машҳур университетларида таҳсил олган Жанубий кореялик, АҚШлик, франциялик, болгариялик, -ҳиндистонлик ҳамда бошқа кўплаб мамлакатлардан келган ўқитувчи-профессорлар -ёшларимизга сабоқ беришади.**

Улардан бири иқтисодиёт ва менежмент асослари фани ўқитувчиси, профессор Жуэн О хонимдир. Биз 1 октябрь — Ўқитувчи ва мураббийлар куни арафасида Жанубий Кореядан ташриф буюрган педагог билан суҳбатлашдик.

— Сеулда туғилганман. Ёшлигимдан менежмент ҳамда математика фанининг сеҳрли олами мени ўзига мафтун этди. Отам ҳам математик бўлиб, бутун умрини Корея Республикасидаги ўрта мактаблардан бирида ўқувчиларга дарс беришга бағишлаган. Ўзим Ватанимдаги Инҳа университетида бакалавриат ва магистратура босқичини тамомлагач, бир неча йиллар мобайнида нуфузли халқаро компанияларда ишладим, менежмент ҳамда маркетинг соҳаларида тажриба орттирдим. Кейинчалик университетнинг докторантурасига қабул қилишди. Уни 2008 йилда муваффақиятли тамомлаб, Инҳа университетида ўз меҳнат фаолиятимни давом эттирдим.

— Ўзбекистонга келиб, бу ерда ёшларга таълим беришингиз ҳақида эшитганингизда -хаёлингиздан қандай ўй-фикрлар кечди?

— 2016 йили Инҳа университетининг “Ўқитишда мукаммалликка эришган профессор” унвонига сазовор бўлдим. Балки шунинг учундир, Жанубий Кореядаги Инҳа университети президенти ва логистика факультети раҳбар ҳамда профессорлари менга Тошкент шаҳридаги Инҳа университетида янги очилаётган логистика факультетида ишлашни тавсия қилишди. Бунга бажонидил рози бўлдим. Чунки Ўзбекистон — Жанубий Корея учун яқин дўст мамлакат. Икки халқнинг маданияти, анъаналари ҳам жуда ўхшаш. Қолаверса, юртингизда таълим соҳаси ривожига катта эътибор қаратилаётганини эшитгандим. Шунинг учун ўз тажрибам билан ўртоқлашишни истадим. Мақсадим — Ўзбекистонда логистика йўналишида малакали кадрлар тайёрлашга муносиб ҳисса қўшиш.

— Ўзбек йигит-қизлари хусусида нималар дея оласиз?

— Тўғрисини айтаман, таассуротларим жудаям яхши. Бир қанча жиҳатларга урғу бериб ўтсам: энг аввало, университетдаги дўстона муносабат ва ёшларнинг билимга чанқоқлигидир. Дарс ўтиш жараёнида шунга амин бўлдимки, Тошкент шаҳридаги Инҳа университетидаги талабалар билим жиҳатидан Корея Республикасидаги Инҳа университети талабаларидан асло кам эмас. Агар улар Жанубий Кореяга бориб ўқиганларида ҳам, шубҳасиз, энг аълочи, энг фаол талабалар қаторида бўлишарди. Менга ёққан иккинчи жиҳат, ишлаш учун ўқитувчи-профессорларга ҳамда ўқиш учун талабаларга яратилган шарт-шароитларнинг юқорилиги. Қисқача айтганда, Ўзбекистондаги педагогик фаолиятим менга завқ бағишлайди.

Фурсатдан фойдаланиб, биз, ўқитувчиларга кўрсатаётган эътибори учун мамлакатингиз раҳбариятига самимий миннатдорлик билдирмоқчиман.

Тошкент шаҳридаги Инҳа университети мутасаддилари, талабалари жуда меҳрибон ва самимий. Уларнинг ёрдами билан бу ерга  жуда тез мослашиб кетдим. Улардан ҳам миннатдорман.

Айтиб ўтишим керакки, бир йил мобайнида ўзбекистонлик кўплаб талабаларимга Корея Республикаси университетларида ўқиш учун керакли бўлган тавсияларни ёзиб бердим. Тавсияларим бўйича логистика факультетидаги бир неча ёшлар ҳозирги пайтда Жанубий -Кореядаги Инҳа университетига қабул қилиниб, у ерда ўқишларини муваффақиятли давом эттираяптилар. Бу, албатта, жуда ёқимли ҳамда улкан шарафдир.

— Ўзбекистон сизни яна қандай жиҳатлари билан мафтун қилди?

— Аввало, қуёшли табиати, далаю боғларида етиштириладиган ноз-неъматларининг мазаси. Ҳаммаси бетакрор. Камдан-кам давлатда тўрт фаслни учратишингиз мумкин. Лекин шу тўрт фаслнинг барчаси сизларда мужассам бўлганлигининг ўзи ҳам “Ўзбекистон — жаннатмонанд ўлка” деб бежиз аталмаслигини яна бир карра тасдиқлайди.

Мен бу ерга турмуш ўртоғим билан келганман. Ўзбекистонда яшаш бизга жуда маъқул тушди. Ўзбекистонни ўзимнинг иккинчи Ватаним деб биламан! Мамлакатингиздаги фаолиятим давомида юртингиз ёшларига замонавий таълим беришга бор куч ва салоҳиятимни ишга соламан.

— Мамлакатимизда 1 октябрь — Ўқитувчи ва мураббийлар куни сифатида нишонланади. Жанубий Кореяда ҳам шунга ўхшаш байрам борми?

— Бизда 15 май куни “Ўқитувчилар куни” этиб белгиланган. Бироқ Ўзбекистондан фарқли томони, бу сана Жанубий Кореяда оддий иш куни ҳисобланади, яъни дам олиш куни эмас. Ўтган йили мен Ўзбекистондаги Ўқитувчи ва мураббийлар кунига бағишланган тадбирларни кўриб, катта таассурот олдим. Айниқса, юртингиз Президентининг байрам муносабати билан йўллаган табригини қувонч билан қабул қилдим. Тошкент шаҳридаги Инҳа университети талабалари ҳам куни кеча биз, ўқитувчи-профессорлар учун ушбу байрамга бағишлаб ажойиб тантана ташкил этишди. Мана шундай пайтларда севган касбингга нисбатан меҳринг янада ортиб кетаркан...

**«Халқ сўзи» мухбири**

**Омонулла ФАЙЗИЕВ** **суҳбатлашди.**

**ТЕЖАМКОР ТЕХНОЛОГИЯЛАР, ИСТИҚБОЛЛИ**

**ЛОЙИҲАЛАР НАМОЙИШИ**

**Пойтахтимиздаги “Ўзэкспомарказ” Миллий кўргазма мажмуида энергетика, ёритиш ускуналари ва энергия тежамкор технологияларнинг “UzEnergyExpo — 2017”, қурилиш ҳамда пардозлаш материаллари, иситиш, вентиляция, сантехника тизими жиҳозларининг “UzStroyExpo — 2017” халқаро кўргазмалари давом этмоқда.**

Мазкур тадбирлар Ўзбекистон Республикаси Уй-жой коммунал хизмат кўрсатиш вазирлиги, Давлат архитектура ва қурилиш қўмитаси, “Ўзбекэнерго”, “Ўзқурилишматериаллари” акциядорлик жамиятлари, “Ўзмахсусмонтажқурилиш” компанияси ҳамда Тошкент шаҳар ҳокимияти кўмагида “IEG Uzbekistan” кўргазма компанияси томонидан ташкил этилди.

Энергетика иқтисодиётимизнинг жадал ривожланаётган тармоқларидан бири ҳисобланади. Кейинги йилларда соҳа равнақига алоҳида эътибор қаратилиб, янги қувватлар фойдаланишга топширилаётгани, мавжудлари қайта реконструкция ва модернизация қилинаётгани республикамиз аҳолиси ҳамда саноат объектларини электр энергияси билан барқарор таъминлашга мустаҳкам замин яратаяпти.

Мазкур жараёнда ишлаб чиқаришда энергия сарфини камайтириш, тежамкор технологияларни жорий этиш, қайта тикланувчи манбалардан фойдаланишни кенгайтиришга устувор аҳамият берилаётгани алоҳида эътиборга моликдир. Бинобарин, 2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида ҳам ушбу йўналишда аниқ вазифалар белгиланган.

Кўргазмаларнинг очилиш маросимида сўзга чиққанлар таъкидлаганидек, айни пайтда мазкур дастуриламал ҳужжатдан келиб чиқиб, кўплаб истиқболли лойиҳалар ҳаётга татбиқ қилинаяпти. Яқин беш йил мобайнида биргина гидроэнергетика йўналишида 42 та станция қуриш, 32 та ГЭСни модернизациялаш кўзда тутилгани бунга яққол мисол бўла олади. Шу каби аниқ чора-тадбирлар натижасида 2025 йилгача электр энергияси ишлаб чиқариш қувватлари таркибида қайта тикланувчи энергия манбаларининг ҳиссасини 12,7 фоиздан 19,7 фоизга етказиш мўлжалланмоқда.

Бунга эришишда, айтиш мумкинки, анъанавий равишда ўтказиб келинаётган “UzEnergyExpo” халқаро кўргазмаси муҳим роль ўйнайди, албатта. Нега деганда, унда маҳаллий ва хорижий компаниялар томонидан электр энергетикаси соҳаси учун энг замонавий ускуналар, технологиялар ҳамда хизматлар тақдим этилади. Бу галги форумда қайта тикланувчи энергия манбаларидан фойдаланиш қурилмалари, тежамкор ускуналар, ёритиш жиҳозларига алоҳида аҳамият қаратилган. Масалан, “Akfa Lighting” Ўзбекистон — Хитой қўшма корхонасининг хонадон, кўча ва саноат объектларини ёритишга мўлжалланган 200 хилдан ортиқ LED лампочкалари электр энергиясини 90 фоизгача тежаш имконини беради. Шу боис уларга нафақат юртимизда, балки хорижда ҳам талаб катта.

— Ҳозирги пайтда ишлаб чиқарилаётган маҳсулотларнинг 30 фоизи экспортга йўналтирилаяпти, — дейди мазкур корхона бош мутахассиси Илҳомжон Султонов. — Келгуси йилда ушбу кўрсаткични 50 фоизга етказиш ҳаракатидамиз. Шу мақсадда маҳаллийлаштириш даражасини 60 фоизга чиқариб, электр токини ўчириб-ёқиш, улаш жиҳозлари тайёрлашни йўлга қўйганмиз. Кўргазмада рақобатдош маҳсулотларимизни қўшни давлатларга етказиб бериш борасида кўплаб келишувларга эришаяпмиз.

Бу йилги саноат форуми кабель маҳсулотлари ишлаб чиқаришга ихтисослаштирилган “Artikul Azia kabel” масъулияти чекланган жамиятига экспорт географиясини кенгайтириш, янги ҳамкорлар топишда муҳим мулоқот майдонига айланди. Гап шундаки, корхона маҳсулотлари шу пайтгача Туркияга экспорт қилинган бўлса, эндиликда унинг сафига -Тожикистон, Қозоғистон, Афғонистон давлатлари ҳам қўшиладиган бўлди. Жамият бўлими бошлиғи Шуҳрат Исмоиловнинг айтишича, тадбирнинг биринчи кунида бу борада ўзаро -келишувларга эришилди.

Саноатнинг иккита муҳим тармоғи ютуқлари намойишига ихтисослаштирилган кўргазмаларнинг бирлашган экспозициясида юртимиз ишлаб чиқарувчилари билан бирга, Беларусь, Германия, Қозоғистон, Хитой, Польша, Россия, Туркия, Украина сингари давлатларнинг 70 та компанияси иштирок этаяпти.

— Биз иссиқ пол тизимлари учун ускуналар, кабель маҳсулотларини намойиш қилаяпмиз, — дейди Жанубий Кореянинг “Heatus” компанияси менежери Санмина Чунг. — Улар энергия тежамкорлиги, хавфсизлиги, сифати юқорилиги, нархи эса мақбуллиги билан юртдошларингизда қизиқиш уйғотаяпти. Шу боис ўзбекистонлик ишбилармонлар орасидан ҳамкор топиш, савдо-иқтисодий алоқаларни йўлга қўйиш ниятидамиз.

“UzStroyExpo — 2017” халқаро кўргазмаси иштирокчиларининг намойиш бўлмалари ҳам одамлар билан гавжум. Сабаби, мазкур тадбир қурилиш индустриясининг энг сўнгги ютуқлари, янги маҳсулот ва технологияларни намойиш этиш билан бирга, маҳаллий ишлаб чиқарувчиларнинг ташқи бозорга чиқишига қулай бизнес муҳитини яратиб бераяпти. Ташқи ёритиш тизимларининг замонавий металл таянчлари, йўл тўсиқлари тайёрлашга ихтисослаштирилган “Bektemir Metall Konsruksiyalari”, резина зарраларидан юқори сифатли қопламалар ишлаб чиқарилаётган “Амадина руббер”, иссиқлик ҳамда товуш изоляция тизимларини таклиф қилаётган “Экоклимат”, композитли арматуралар тайёрлашни маҳаллийлаштирган “Ural Aziya Armatura” корхоналари илк иштирокидаёқ кўплаб -буюртмалар олаётгани бунинг яққол далилидир.

Шу билан бирга, тадбирда тураржой, саноат ва ижтимоий соҳа объектлари қуриш, лойиҳалаш, таъмирлашга ихтисослаштирилган компаниялар ҳам фаол қатнашаётгани унинг ҳар бир куни самарали ўтишини таъминлаяпти.

Айтиш жоизки, саноат форумининг кундалиги тадбирларга ўта бой. Хусусан, унинг биринчи кунида “Металлдан қурилишда янги технологиялар” мавзуида семинар бўлиб ўтди. Шунингдек, илғор ишлаб чиқарувчиларнинг маҳорат сабоқлари, янги маҳсулот ҳамда хизматлар тақдимотлари ҳам ўтказилмоқда.

Қисқача айтганда, уч кун давом этадиган кўргазмалар маҳаллий корхоналарга ўз маҳсулотларини янада кенгроқ тарғиб қилиш, келгуси йил учун буюртмалар портфелини шакллантириш, хорижий компанияларга эса саноатимиз тармоқларига юқори технологик ускуналарни олиб кириш, янги ҳамкорлар топиш имконини туҳфа этиши билан аҳамиятлидир.

**Саид РАҲМОНОВ,**

**«Халқ сўзи» мухбири.**

**БМТнинг ИНСОН ҲУҚУҚЛАРИ БЎЙИЧА КЕНГАШИ МАХСУС МАЪРУЗАЧИСИ ДЕЛЕГАЦИЯСИ ЎЗБЕКИСТОНГА КЕЛАДИ**

**БМТ Инсон ҳуқуқлари бўйича кенгашининг дин ва эътиқод эркинлиги масаласи бўйича махсус маърузачиси А. Шаҳид бошчилигидаги делегация 2 — 12 октябрь кунлари ташриф билан мамлакатимизда бўлади.**

Ташриф давомида делегация аъзолари Ўзбекистонда дин ва эътиқод эркинлигини таъминлаш соҳасида амалга оширилаётган ишлар, мамлакатимизнинг бу борадаги ижобий тажрибаси билан танишади, тегишли тавсиялар ишлаб чиқади.

Таъкидлаш жоизки, БМТ Инсон ҳуқуқлари бўйича кенгаши (ИҲК) махсус маърузачилари инсон ҳуқуқлари масалалари юзасидан ахборот ва маслаҳат бериш ваколатига эга мустақил экспертлардир. Махсус маърузачилар тизими БМТ фаолиятида марказий ўрин тутади ҳамда барча фуқаролик, маданий, иқтисодий, сиёсий ва ижтимоий ҳуқуқларни қамраб олади. Бу вазифалар БМТ ИҲКнинг тегишли резолюцияларида белгилаб қўйилган.

Махсус маърузачилар, мустақил экспертлар ва ишчи гуруҳлар аъзолари БМТ ИҲК томонидан тайинланади. Улар ўз зиммасига холисона, виждонан ва адолатли иш юритиш орқали мустақиллик, самарадорлик, асослилик ва яхлитликни таъминлаш мажбуриятини оладилар. Махсус маърузачиларнинг мустақил мақомга эга экани уларнинг ўз вазифаларини холис бажаришида муҳим аҳамиятга эга.

БМТ Инсон ҳуқуқлари бўйича Олий комиссари кўмагида махсус маърузачилар ҳуқуқлар бузилгани ёки бошқа суиистеъмолликларга йўл қўйилгани эҳтимол қилинаётган ҳолатларга эътибор қаратиш мақсадида давлатлар ёки бошқа шахсларга хабар бериш орқали инсон ҳуқуқлари бузилишининг алоҳида ҳолатларига ёки янада кенг доирадаги ва таркибий тусдаги муаммоларга нисбатан чора кўради, инсон ҳуқуқлари соҳасида халқаро стандартларни ишлаб чиқишга кўмаклашади, ахборот-маърифий фаолиятда иштирок этади, жамоатчиликнинг хабардорлигини оширади ва техник ҳамкорлик масалалари бўйича маслаҳатлар беради.

Махсус маърузачилар ҳар йили БМТ Инсон ҳуқуқлари бўйича кенгашига, алоҳида ҳолларда эса, БМТ Бош Ассамблеясига ҳисобот беради.

А. Шаҳиднинг Ўзбекистонга ташрифи унинг Марказий Осиё мамлакатларига илк ташрифидир.

Ташриф давомида давлат ташкилотлари ва фуқаролик жамияти институтлари, Ўзбекистонда фаолият юритаётган дипломатик корпус вакиллари билан учрашувлар ўтказиш режалаштирилган.

Хусусан, делегация аъзолари Ўзбекистон Республикаси Олий Мажлиси Қонунчилик палатаси, Олий Мажлиснинг Инсон ҳуқуқлари бўйича вакили (омбудсман), Ташқи ишлар, Ички ишлар, Адлия, Халқ таълими, Олий ва ўрта махсус таълим вазирликлари, Конституциявий ва Олий суд, Бош прокуратура, Дин ишлари бўйича қўмита, Хотин-қизлар қўмитаси, Мусулмонлар идорасида учрашувлар ўтказади.

Ташриф дастурида, шунингдек, миллий маданий марказлар ва диний конфессиялар, фуқароларнинг ўзини ўзи бошқариш органлари, Ўзбекистон Республикаси Президенти Халқ қабулхоналари вакиллари билан учрашувлар кўзда тутилган. Халқаро ташкилотлар ваколатхоналари, мамлакатимизда фаолият юритаётган дипломатик корпус ходимлари, нодавлат нотижорат ташкилотлари ва фуқаролик жамиятининг бошқа институтлари вакиллари ҳамда Тошкент ислом университети талабалари иштирокида матбуот анжумани ўтказиш режалаштирилган.

**ЎзА.**

**АХБОРОТ-КОММУНИКАЦИЯ ТЕХНОЛОГИЯЛАРИ ИЖТИМОИЙ-ИҚТИСОДИЙ РИВОЖЛАНИШ ОМИЛИ**

**Бугунги кунда ахборот-коммуникация технологиялари соҳаси миллий иқтисодиётимизнинг юқори даромадли тармоғига, давлат бошқаруви самарадорлигига хизмат қилувчи муҳим омилга айланди.**

Зеро, АКТ ривожи бевосита фуқароларнинг турмуш сифатини яхшилашга йўналтирилган бўлиб, эндиликда халқимиз давлат электрон хизматларидан фаол фойдаланиши, электрон тижорат доирасида маҳсулотларни сотиб олиши ҳамда буюртмаларни амалга ошириши, электрон тўловлар тизими орқали банк ҳисоб рақамларини масофадан бошқариши учун зарур барча шарт-шароит яратилган.

Буларга ҳамоҳанг тарзда аҳолига кўрсатилаётган интернет ва мобиль алоқа хизматлари, миллий дастурий таъминот бозори тобора тараққий топмоқда.  
Ўзбекистон Республикаси Ахборот технологиялари ва коммуникацияларини ривожлантириш вазирлиги томонидан оммавий ахборот воситалари учун ташкил этилган пресс-турда тармоқда қўлга киритилаётган шу каби ютуқлар ҳақида батафсил маълумот берилди.

Таъкидланганидек, мустақиллик йилларида фуқароларнинг ҳуқуқ ҳамда эркинликларини таъминлаш, жамият ҳаётига ахборот-коммуникация технологияларини кенг жорий қилишнинг мустаҳкам қонунчилик асослари яратилди. Пировардида Ўзбекистон қисқа давр мобайнида миллий АКТ инфратузилмаси, малакали кадрлар тайёрлаш моделига эга бўлди.

Давлатимиз раҳбарининг жорий йил 30 июндаги “Республикада ахборот технологиялари соҳасини ривожлантириш учун шарт-шароитларни тубдан яхшилаш чора-тадбирлари тўғрисида”ги Фармони мазкур тармоқ ривожини замон талабларига олиб чиқиш, АКТ соҳасида мутахассислар иштирокини кенгайтириш, илмий-тадқиқот ташкилотларининг ҳамда олий таълим муассасаларининг ишлаб чиқариш билан ҳамкорлигини таъминлаш учун зарур ташкилий-техник, иқтисодий шарт-шароитларни яратиш, шунингдек, мамлакатимизнинг экспорт салоҳиятини юксалтиришга хизмат қилади.  
Ушбу ҳужжатга мувофиқ, Ахборот технологияларини ишлаб чиқиш ва жорий қилишни қўллаб-қувватлаш бўйича “Mirzo Ulugbek Innovation Center” инновация маркази ташкил этилди. Айни пайтгача АКТ соҳасида фаолият олиб бораётган 63 та компания мазкур марказ резиденти бўлиш учун ариза билан мурожаат қилди. Улардан 28 тасининг аризаси қаноатлантирилган. Бу, албатта, унинг резидентлари учун бир қатор имтиёзлар яратилгани билан бевосита боғлиқдир. Масалан, марказ аъзолари 2028 йилнинг 1 январигача бўлган муддатда барча турдаги солиқ ҳамда давлат мақсадли жамғармаларига мажбурий ажратмаларни, шунингдек, ягона ижтимоий тўловни тўлашдан озод этилган.  
— Марказимиз олдига ахборот-коммуникация технологиялари ишлаб чиқувчилари учун зарур ташкилий-техник, молиявий-иқтисодий шарт-шароитлар яратиш, ички ва ташқи бозорларда АКТ соҳасида рақобатдош лойиҳаларни амалга ошириш, иқтидорли ёшларнинг “старт-ап” лойиҳаларини ҳаётга татбиқ этишида қўллаб-қувватлаш каби бир қатор устувор вазифалар қўйилган, — дейди “Mirzo Ulugbek Innovation Center” маркази директори Хуршид Султонов. — Шунингдек, хорижнинг нуфузли компаниялари билан яқиндан ҳамкорлик алоқаларини ўрнатиш бўйича ҳам ишлар олиб борилмоқда. Жумладан, Ўзбекистон Республикаси Президенти Шавкат Мирзиёевнинг АҚШга ташрифи доирасида Ахборот технологиялари ва коммуникацияларини ривожлантириш вазирлиги делегацияси Калифорния штатидаги Кремний водийсида бўлиб, бу ерда фаолият кўрсатувчи жаҳоннинг нуфузли IТ-компаниялари билан ҳамкорлик юзасидан музокаралар олиб борди.  
Хусусан, “HP Tech Ventures” компанияси вакиллари билан ўтказилган учрашувда Кремний водийси мисолида Ўзбекистонда технопарклар экотузилмаси ҳамда инновацион марказлар фаолиятини ташкил қилиш ва қўллаб-қувватлашга келишиб олинди. Ўзбекистондаги IТ-старт-аплар учун инвестицияларни жалб қилишнинг муваффақиятли механизмини йўлга қўйишда ҳамкорлик қилиш имкониятлари муҳокама этилди. Шунингдек, “Amazon Web Services”, “Cisco”, “Facebook”, “Google Launchpad”, “Plug and Play Tech Center”, “42 School”, “Openbucks” каби нуфузли компанияларда учрашувлар ўтказилиб, қатор йўналишлар бўйича келишув шартномалари имзоланди.

Пресс-тур доирасида ОАВ вакиллари “Mirzo Ulugbek Innovation Center” резидентлари бўлган “DataSite Technology” ва “Newmax Technologies” компаниялари фаолияти билан яқиндан танишишди.

**Фазлиддин АБИЛОВ,**  
**«Халқ сўзи» мухбири.**

***«Ахборот соати»ни тайёрлашда қуйидаги ОАВ дан фойдаланилди:***

*1. “Халқ сўзи” газетаси 2017 йил 26 сентябрь-3 октябрь (xs.uz)*

*2. “Фарғона ҳақиқати” газетаси 2017 йил 26 сентябрь-3 октябрь (haqiqat.uz)*

**Ахборот соати материаллари маънавият ва маърифат бўлимида тайёрланди.**

**ФДУ «Нусха кўпайтириш бўлими» 26.09.2017 йил Бую. № \_\_\_\_ адади 285.**